Փոլլի վաֆլի

**Փոլլի վաֆլին** 50 գրամանոց ավստրալիական շոկոլադե սալիկ է: Այն վաֆլե գլանակ է՝ լցված զեֆիրով և պատված շոկոլադով: Քաղցրավենիքը ներկայացվել էր 1947 թվականին Hoadley շոկոլադի ընկերության կողմից, այնուհետև 1972 թվականին անցել էր Rowntree Mackintosh հրուշակեղենին: Երբ Rowntree Mackintosh-ը 1988 թվականին ձեռք բերվեց Նեստլեի կողմից, շվեյցարական ընկերությունը շարունակեց արտադրել Փոլլի վաֆլիներ մինչև 2009 թվականին դրանց արտադրության դադարեցումը:

2019 թվականին հայտարարվեց, որ ավստրալիական Robern Menz քաղցրավենիքի արտադրողը, որը 2022 թվականի հունվարից վերանվանվել է Menz հրուշակեղեն, համաձայնագիր է ստորագրել իրավատեր Նեստլեի հետ՝ Փոլլի վաֆլիի փոքր կտորների տարբերակն արտադրելու համար: Արտադրանքի վերաթողարկումը տեղի ունեցավ 2024 թվականի ապրիլին:

## Պատմություն
Աբել Հոդլեյնը 1889 թվականին Վիկտորիայի Հարավային Մելբուռնում բացեց մուրաբայի գործարան՝ գործելով որպես A. Hoadley & Company: Մինչև 1895 թվականը բիզնեսը արագորեն ընդլայնվեց, և Հոդլեյնը կառուցեց հնգահարկ շինություն՝ «Ծագող Արև» պահածոների գործարանը: Նա արտադրում էր մրգային պահածոներ, այդ թվում՝ մուրաբաներ և ժելեներ, շաքարած մրգեր, թանձրուկներ և հրուշակեղեն, և ուներ մինչև երկու հարյուր աշխատող: Մինչև 1901 թվականը կային չորս պահածոյացման գործարաններ և մեծ հրուշակեղենի արտադրամաս: Հոդլեյնը ձեռք էր բերել Dillon, Burrows & Co. ընկերությունը և ընդլայնել իր արտադրանքը՝ ներառելով քացախ, կակաո և շոկոլադ:

1910 թվականին մուրաբայի բիզնեսը վաճառվեց «Հենրի Ջոնսի» ՍՊԸ-ին, իսկ 1913 թվականին հիմնադրվեց  «Հոդլեյի շոկոլադներ» ՍՊԸ-ն: Նույն թվականին Հոդլեյն արտադրեց իր առաջին շոկոլադե տեսականին: Հոդլեյի ընկերությունը 1947 թվականին Մելբուռնում արտադրեց առաջին Փոլլի վաֆլին: Այն մտահղացել էր ընկերության հաշվապահական վերահսկիչ և ընտանիքի բարեկամը՝ Մեյֆիլդ Բ. Էնթոնին:

1972 թվականին Rowntree Mackintosh հրուշակեղենը ձեռք բերեց Հոդլեյի շոկոլադները, և այն սկսեց հայտնի դառնալ որպես «Ռոունթրի Հոդլեյ» ՍՊԸ: 1988 թվականին Նեստլեն ձեռք բերեց Ռոունթրին: Ռոունթրի շոկոլադե ապրանքանիշերը սկզբում մակնշվում էին որպես Նեստլե-Ռոունթրի, մինչև որ Նեստլեն ամբողջովին հանեց «Ռոունթրի» անվանումը:

1970-ականներին Փոլլի վաֆլիի գովազդային կարգախոսն էր «ըմմմմ, խըրթ, ահհ»։

2009 թվականի կեսերին թողարկվեց Փոլլի վաֆլիի նոր բաղադրատոմսը՝ նոր փաթեթավորմամբ, որը հայտարարում էր փոփոխության մասին: Նոր արտադրանքն արտաքինից նման էր հին արտադրանքին, սակայն պարունակում էր ավելի քաղցր և փխրուն վաֆլի: 2009 թվականի նոյեմբերի 23-ին Նեստլեն դադարեցրեց Փոլլի վաֆլիի արտադրությունը 62 տարի անց՝ վատ վաճառքի պատճառով:

2015 թվականին Մելբուռնի շոկոլադի գործարանը թողարկեց «Մեծ ավստրալական վաֆլե գերան»-ը, որը հատուկ նախագծված արտադրանք էր՝ նմանակելու Փոլլի վաֆլիին, ի պատասխան սոցիալական մեդիայի արշավի, որը կոչ էր անում վերակենդանացնել դասական բատոնը:

2019 թվականին Ադելաիդի Robern Menz հրուշակեղենի արտադրողը պայմանագիր կնքեց Նեստլեի հետ՝ արտադրելու Փոլլի վաֆլին, մեկ տարի անց, երբ Նեստլեից ձեռք բերեց նաև Violet Crumble-ի արտադրության իրավունքները: Ընկերությունը 2020 թվականին հայտարարեց, որ շոկոլադե բատոնը կվերադառնա խանութներ 2022 թվականին, սակայն մինչև 2022 թվականի հունվարը այս ամսաթիվը հետաձգվեց մինչև 2024 թվական: 2024 թվականի ապրիլի դրությամբ Փոլլի վաֆլին վերադարձել է խանութների դարակներ Փոլլի վաֆլի բայթսի տեսքով, որոնք փոքր, կծելու չափի գնդիկներ են:

## Ժողովրդական մշակույթում
«Փոլլի վաֆլին» երբեմն օգտագործվում է ավստրալացիների կողմից որպես կղանքի մեղմասություն։ 2014 թվականի մայիսին ավստրալիայի լիբերալ կուսակցության անդամը գանձապետ Ջո Հոքիի ներկայացրած կառավարության բյուջեն նկարագրեց որպես «հանրային լողավազանում լողացող Փոլլի վաֆլիի պես նույնքան հանրաճանաչ»։

Մանկության տարածված կատակներից մեկը ներառում էր Փոլլի վաֆլիի հանրային լողավազան նետելը՝ կղանքը նմանակելու համար։

Այն նաև օգտագործվում է շատախոս քաղաքական գործիչների ասած սուտը նկարագրելու համար, քանի որ "pollie"-ն ավստրալական ժարգոն է «քաղաքական գործիչ» բառի համար, իսկ "waffle"-ը նշանակում է «անորոշ և խուսափողական խոսել կամ գրել»։ «Քաղաքական գործիչն առանց դատարկաբանության» օգտագործվել է որպես ընտրարշավների կարգախոս։

## Ծանոթագրություններ